als_Latn dik_Latn sag_Latn
Shqipëria nën diktatin e bandave
Krimi ka kapur për fyti institucionet shtetërore, duke bërë ligjin në çdo sektor. Ata që duhet të jenë garantët e rendit dhe sigurisë publike, në fakt janë shndërruar në hiç më pak se avokatët e krimit të organizuar. Ngjarja e dy netëve më parë në Tiranë, ku dy banda u konfliktuan me armë në atentate të njëpasnjëshme dhe mbrojtja që u bënë institucionet shtetërore, duke shtrembëruar të vërtetën, tregues se i gjithë vendi ndodhet nën diktatin e krimit të organizuar
Atentate të shumta në mes të ditës, viktima dhe të plagosur në zemër të kryeqytetit. Vrasës serial që largohen dhe efektivë policie që numërojnë viktimat. Kjo është panorama e Shqipërisë, ku krimi ka pushtuar vendin, duke i terrorizuar banorët, të cilët nën diktatin e frikës struken nëpër shtëpitë e tyre. Qeveria “Rama” dhe ministri Tahiri vazhdojnë të publikojnë “sukseset imagjinare”. Ngjarja e rëndë e ndodhur një natë më parë në rrugë e Kavajës, ka shokuar opinionin publik. Rama dhe ministri Tahiri në vend që të vendosin rendin dhe sigurinë ,duke mbrojtur jetën e qytetarëve, merren me publikime shifrash fallco. Me këtë qeveri dhe këta qeveritarë nuk po dihet më se ku mbaron banda dhe ku fillon policia. Ngjarja e një ditë më parë e tregoi më qartazi këtë fakt. Pikëpyetjet dhe të pathënat e ngjarjes së rëndë të ndodhur një natë më parë në rrugën e Kavajës. Policia ndryshon versionin për interes të bandave kriminale. Ngjarja e rëndë e një nate më parë, midis rrugës “Islam Alla” dhe “Him Kolli” që të lidhin me Rrugën e Kavajës në kryeqytet, është bërë shesh i shkëmbimit të zjarrit. Një person ka mbetur i vdekur dhe të paktën katër të tjerë rezultojnë të plagosur, mes të lënduarve nga plumbat është edhe një efektiv policie. 42 vjeçari Arianit Sterio, i cili ka mbetur i vrarë, ka pasur si qëllim të ekzekutojë katër persona që njihen si miqtë e Emiljano Shullazit. Nga këqyrja e vendit të ngjarjes Sterio ka pasur si qendër të atentatit Pajtim Serjanin 32 vjeç, të cilin e ka plagosur në këmbë, si edhe dy miqtë e tij Denis Ramani dhe Ditmir Reçi. Ne rrethin e zjarrit të krijuar nga viktima Sterio u përfshi edhe punonjësi i njësisë operacionale speciale Roland Meta, të cilin policia e lë të papërmendur. Gjatë shkëmbimit të zjarrit rezultoi se, nga qitja e armës të cilën, Meta e mbante për shkak të detyrës ka mbetur i vdekur atentatori Sterio. Punonjësi i policisë ka marrë dy plagë të rënda në trup dhe ndodhet i plagosur rëndë në Spitalin Universitar të Tiranes. Policia nuk sqaroi me shumë detaje për rolin e policit Meta, në këtë histori por ka ngritur mbi të një akuzë të ‘vrasjes me dashje’ dhe njofton arrestimin e tij ne flagrance. Ne deklaratë thuhet se, ‘nga një analizë e hollësishme e bërë, lidhur me veprimet dhe mosveprimet e punonjësit të policisë u bë dhe arrestimi. Sterio, viktima e natës së mbrëmshme u hetua nga policia dhe rezulton të jetë vrasës me pagesë. Për shumë vite ai ka qenë emigrant dhe është kthyer në Shqipëri para pak kohësh. Të dhënat tregojnë se Sterio ka dashur të vrasë të gjithë të shoqëruarit me shtetasin Pajtim Serjani. Versioni zyrtar i policisë për dy atentatet e ndodhura natën e së hënës në Tiranë, rrëzon versionin e dhënë një natë më parë, pak orë pas ngjarjes. Në fillim policia njoftoi se vrasja e Arjanit Sterjos dhe plagosja e tre personave të tjerë në rrugën “Islam Alla” në Tiranë ndodhi disa minuta para atentatit ndaj Emiljano Shullazit në Qafë Kashar. Por, një natë me pas, zyrtarisht ngjarja është shtyrë në kohë. Vrasja dhe plagosja e 3 personave në rrugën “Islam Alla” sipas komunikatës së policisë ndodhi rreth orës 19:40 minuta, ndërsa atentati në Qafë Kashar rreth orës 19:30 minuta, pra 10 minuta më herët. Manipulimi i informacioneve në komunikatën e policisë është lehtësisht i provuar, pasi në orën 19:40 minuta të së hënës, të gjitha mediat informative kishin mbledhur të dhëna të mjaftueshme, sepse ngjarja kishte ndodhur shumë më herët. Renditja e ndryshuar e dy ngjarjeve duket se përjashton mundësinë që Emiljano Shullazi dhe Gilmando Dani, të dy të sulmuar në Qafë Kashar, të kenë qenë edhe në atentatin e rrugës Islam Alla. Dyshimet e para ishin se atentati dhe vrasja në rrugën Islam Alla ishin vetëm fillimi i një beteje që mbaroi në Qafë Kashar, por komunikata zyrtare e policisë e hedh poshtë këtë version duke ndryshuar orën kur kanë ndodhur atentatet. Edhe në komunikatë, dy ngjarjet policia i paraqet si të ndara nga njëra- tjetra. Edhe njëherë tjetër Policia e Shtetit faktohet si avokate e krimit të organizuar.
als_Latn als_Latn als_Latn